钦定古今图书集成/明伦汇编/氏族典/第276卷 > 王廷相
## 钦定古今图书集成/明伦汇编/氏族典/第276卷 > 王廷相

按《明外史王廷相传》：“廷相，字子衡，仪封人。幼有文名。
登弘治十五年进士，选庶吉士，授兵科给事中，以忧
去。正德初，服阕至京。刘瑾中，以罪谪亳州判官，量移
高淳知县，召为御史，出按陕西，裁抑中官廖堂，被诬，
逮系诏狱，谪赣榆丞，屡迁四川佥事，山东副使。嘉靖
一年，举治行卓异，再迁山东右布政使，以右副都御”
史巡抚四川。历兵部左、右侍郎。迁南京兵部尚书，参
赞机务。入为左都御史，提督团营，仍理院事，加太子
太保。廷相掌内台最久，有威重，督团营，与郭勋共事，
逡巡其间，不能有所振饬。给事中李凤来等论权贵
夺民利，章下都察院。廷相檄五城御史核实。迟四十
馀日，给事中章允贤遂劾廷相徇私慢上。而廷相以
御史所核闻，惟郭勋侵最多。于是劾勋者群起。勋复
以领敕稽留，触帝怒，下狱。责廷相朋比阿党，斥为民。
越三年卒。廷相博学好议论，以经术称。隆庆初，复官，
谥“肃敏。”